মনে পড়ে একবার বন্ধু মহলে আড্ডা হচ্ছিল ইংরেজী oxymoron শব্দটির বাংলা উদাহরণ খোঁজা নিয়ে। এক বান্ধবী বলেছিল, বাংলা ভাষায় oxymoron এর যথার্থ উদাহরণ হল “বাঙ্গালী পুরুষ”। আর “বীর বাঙ্গালী”? Oxymoron বোধ হয় নয়। ফেরদোসী প্রিয়ভাষিনীর কথা মনে পড়ে। এক বিকেলে এক সভাঘর ভর্তি মানুষের মাঝে যিনি ১৯৭১ এ তাঁর নির্যাতনের ইতিহাসটি স্মরণ করেছিলেন এবং শেষে অত্যন্ত বিনয়ের সাথে বলেছিলেন যে জীবনের সেই অধ্যায় নিয়ে গ্লানি তাঁর নেই। তিনি মনে করেন – যে দেশটিকে ভালোবাসেন তার স্বাধীনতা অর্জনের জন্য এটি তাঁর একটি অতি ক্ষুদ্র আত্মত্যাগ।